**আদিত্য হৃদযম্**

**ধ্যানম্**  
নমস্সবিত্রে জগদেক চক্ষুসে  
জগত্প্রসূতি স্থিতি নাশহেতবে  
ত্রযীমযায ত্রিগুণাত্ম ধারিণে  
বিরিংচি নারাযণ শংকরাত্মনে

ততো যুদ্ধ পরিশ্রাংতং সমরে চিংতযাস্থিতম্ ।  
রাবণং চাগ্রতো দৃষ্ট্বা যুদ্ধায সমুপস্থিতম্ ॥ 1 ॥

দৈবতৈশ্চ সমাগম্য দ্রষ্টুমভ্যাগতো রণম্ ।  
উপাগম্যাব্রবীদ্রামং অগস্ত্যো ভগবান্ ঋষিঃ ॥ 2 ॥

রাম রাম মহাবাহো শৃণু গুহ্যং সনাতনম্ ।  
যেন সর্বানরীন্ বত্স সমরে বিজযিষ্যসি ॥ 3 ॥

আদিত্যহৃদযং পুণ্যং সর্বশত্রু-বিনাশনম্ ।  
জযাবহং জপেন্নিত্যং অক্ষয্যং পরমং শিবম্ ॥ 4 ॥

সর্বমংগল-মাংগল্যং সর্বপাপ-প্রণাশনম্ ।  
চিংতাশোক-প্রশমনং আযুর্বর্ধনমুত্তমম্ ॥ 5 ॥

রশ্মিমংতং সমুদ্যংতং দেবাসুর নমস্কৃতম্ ।  
পূজযস্ব বিবস্বংতং ভাস্করং ভুবনেশ্বরম্ ॥ 6 ॥

সর্বদেবাত্মকো হ্যেষ তেজস্বী রশ্মিভাবনঃ ।  
এষ দেবাসুর-গণান্ লোকান্ পাতি গভস্তিভিঃ ॥ 7 ॥

এষ ব্রহ্মা চ বিষ্ণুশ্চ শিবঃ স্কংদঃ প্রজাপতিঃ ।  
মহেংদ্রো ধনদঃ কালো যমঃ সোমো হ্যপাং পতিঃ ॥ 8 ॥

পিতরো বসবঃ সাধ্যা হ্যশ্বিনৌ মরুতো মনুঃ ।  
বাযুর্বহ্নিঃ প্রজাপ্রাণঃ ঋতুকর্তা প্রভাকরঃ ॥ 9 ॥

আদিত্যঃ সবিতা সূর্যঃ খগঃ পূষা গভস্তিমান্ ।  
সুবর্ণসদৃশো ভানুঃ হিরণ্যরেতা দিবাকরঃ ॥ 10 ॥

হরিদশ্বঃ সহস্রার্চিঃ সপ্তসপ্তি-র্মরীচিমান্ ।  
তিমিরোন্মথনঃ শংভুঃ ত্বষ্টা মার্তাংডকোংঽশুমান্ ॥ 11 ॥

হিরণ্যগর্ভঃ শিশিরঃ তপনো ভাস্করো রবিঃ ।  
অগ্নিগর্ভোঽদিতেঃ পুত্রঃ শংখঃ শিশিরনাশনঃ ॥ 12 ॥

ব্যোমনাথ-স্তমোভেদী ঋগ্যজুঃসাম-পারগঃ ।  
ঘনাবৃষ্টিরপাং মিত্রঃ বিংধ্যবীথী প্লবংগমঃ ॥ 13 ॥

আতপী মংডলী মৃত্যুঃ পিংগলঃ সর্বতাপনঃ ।  
কবির্বিশ্বো মহাতেজা রক্তঃ সর্বভবোদ্ভবঃ ॥ 14 ॥

নক্ষত্র গ্রহ তারাণাং অধিপো বিশ্বভাবনঃ ।  
তেজসামপি তেজস্বী দ্বাদশাত্ম-ন্নমোঽস্তু তে ॥ 15 ॥

নমঃ পূর্বায গিরযে পশ্চিমাযাদ্রযে নমঃ ।  
জ্যোতির্গণানাং পতযে দিনাধিপতযে নমঃ ॥ 16 ॥

জযায জযভদ্রায হর্যশ্বায নমো নমঃ ।  
নমো নমঃ সহস্রাংশো আদিত্যায নমো নমঃ ॥ 17 ॥

নম উগ্রায বীরায সারংগায নমো নমঃ ।  
নমঃ পদ্মপ্রবোধায মার্তাংডায নমো নমঃ ॥ 18 ॥

ব্রহ্মেশানাচ্যুতেশায সূর্যাযাদিত্য-বর্চসে ।  
ভাস্বতে সর্বভক্ষায রৌদ্রায বপুষে নমঃ ॥ 19 ॥

তমোঘ্নায হিমঘ্নায শত্রুঘ্নাযা মিতাত্মনে ।  
কৃতঘ্নঘ্নায দেবায জ্যোতিষাং পতযে নমঃ ॥ 20 ॥

তপ্ত চামীকরাভায বহ্নযে বিশ্বকর্মণে ।  
নমস্তমোঽভি নিঘ্নায রবযে লোকসাক্ষিণে ॥ 21 ॥

নাশযত্যেষ বৈ ভূতং তদেব সৃজতি প্রভুঃ ।  
পাযত্যেষ তপত্যেষ বর্ষত্যেষ গভস্তিভিঃ ॥ 22 ॥

এষ সুপ্তেষু জাগর্তি ভূতেষু পরিনিষ্ঠিতঃ ।  
এষ এবাগ্নিহোত্রং চ ফলং চৈবাগ্নি হোত্রিণাম্ ॥ 23 ॥

বেদাশ্চ ক্রতবশ্চৈব ক্রতূনাং ফলমেব চ ।  
যানি কৃত্যানি লোকেষু সর্ব এষ রবিঃ প্রভুঃ ॥ 24 ॥

**ফলশ্রুতিঃ**

এন মাপত্সু কৃচ্ছ্রেষু কাংতারেষু ভযেষু চ ।  
কীর্তযন্ পুরুষঃ কশ্চিন্নাবশীদতি রাঘব ॥ 25 ॥

পূজযস্বৈন মেকাগ্রঃ দেবদেবং জগত্পতিম্ ।  
এতত্ ত্রিগুণিতং জপ্ত্বা যুদ্ধেষু বিজযিষ্যসি ॥ 26 ॥

অস্মিন্ ক্ষণে মহাবাহো রাবণং ত্বং বধিষ্যসি ।  
এবমুক্ত্বা তদাগস্ত্যো জগাম চ যথাগতম্ ॥ 27 ॥

এতচ্ছ্রুত্বা মহাতেজাঃ নষ্টশোকোঽভবত্তদা ।  
ধারযামাস সুপ্রীতঃ রাঘবঃ প্রযতাত্মবান্ ॥ 28 ॥

আদিত্যং প্রেক্ষ্য জপ্ত্বা তু পরং হর্ষমবাপ্তবান্ ।  
ত্রিরাচম্য শুচির্ভূত্বা ধনুরাদায বীর্যবান্ ॥ 29 ॥

রাবণং প্রেক্ষ্য হৃষ্টাত্মা যুদ্ধায সমুপাগমত্ ।  
সর্বযত্নেন মহতা বধে তস্য ধৃতোঽভবত্ ॥ 30 ॥

অধ রবিরবদন্নিরীক্ষ্য রামং মুদিতমনাঃ পরমং প্রহৃষ্যমাণঃ ।  
নিশিচরপতি সংক্ষযং বিদিত্বা সুরগণ মধ্যগতো বচস্ত্বরেতি ॥ 31 ॥

ইত্যার্ষে শ্রীমদ্রামাযণে বাল্মিকীযে আদিকাব্যে যুদ্ধকাংডে পংচাধিক শততমঃ সর্গঃ ॥

**শ্রী সূর্য নমস্কার মংত্রম্**

ধ্যেযঃ সদা সবিতৃমংডলমধ্যবর্তী  
নারাযণঃ সরসিজাসন সন্নিবিষ্টঃ ।  
কেযূরবান্ মকরকুংডলবান্ কিরীটী  
হারী হিরণ্মযবপুঃ ধৃতশংখচক্রঃ ॥

ওং মিত্রায নমঃ । 1  
ওং রবযে নমঃ । 2  
ওং সূর্যায নমঃ । 3  
ওং ভানবে নমঃ । 4  
ওং খগায নমঃ । 5  
ওং পূষ্ণে নমঃ । 6  
ওং হিরণ্যগর্ভায নমঃ । 7  
ওং মরীচযে নমঃ । 8  
ওং আদিত্যায নমঃ । 9  
ওং সবিত্রে নমঃ । 10  
ওং অর্কায নমঃ । 11  
ওং ভাস্করায নমঃ । 12

আদিত্যস্য নমস্কারান্ যে কুর্বংতি দিনে দিনে ।  
আযুঃ প্রজ্ঞাং বলং বীর্যং তেজস্তেষাং চ জাযতে ॥